### Beslutning

Godkendt med bemærkning om, at udvalget gerne vil se forslag til et revideret administrationsgrundlag.

### Sagsfremstilling

## Resume og sagens baggrund

Administrationen skal løbende orientere Teknik- og Miljøudvalget om status på flexboligsager, jf. administrationsgrundlaget for flexboliger godkendt af Kommunalbestyrelsen den 20. december 2017.

## Indstillinger

Chefen for Plan, Byg og Miljø indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

En flexboligtilladelse indebærer, at kommunen meddeler samtykke til, at en helårsbolig benyttes til fritidsformål og senere kan vende tilbage til helårsbeboelse. I Kalundborg kommune er det besluttet, at en flexboligtilladelse følger ejendommen. Tilladelsen er gældende fra meddelelsestidspunktet og til det tidspunkt, hvor boligen igen benyttes som helårsbolig.

Der gives ikke flexboligtilladelser i sommerhusområder, erhvervsområder og i de fem centerbyer (Kalundborg, Høng, Gørlev, Svebølle og Ubby-Jerslev).

På mødet i Teknik- og Miljøudvalget den 8. april 2021, benyttede udvalget den mulighed for opbremsning, der er beskrevet i administrationsgrundlaget, og besluttede, at der ikke meddeles flexboligtilladelser i Ulstrup for resten af 2021. Udvalget har ikke sidenhen behandlet denne opbremsning, og der gives derfor fortsat ikke flexboligtilladelser i Ulstrup i 2022.

I vedhæftede bilag er status for flexboligtilladelser pr. 1. november 2022 opgjort.

Der kan af denne opgørelse fremhæves følgende nedslagspunkter:

* Antallet af henvendelser er let faldende fra 172 i 2021 til 119 i 2022 frem til 1. november.
* Der er givet 28 flexboligtilladelser i 2022. Hovedparten er givet i [adresse], [adresse] og i særdeleshed på Sejerø.
* Antallet af tilladelser, der bygger på en tidligere forhåndsgodkendelse, udgør ca. 57 pct. af det samlede antal tilladelser givet i 2022.
* Der er i alt 132 flexboligtilladelser registreret i BBR. Heraf er et stort antal flexboligtilladelser geografisk placeret i [adresse], [adresse] og i særdeleshed på Sejerø.
  + Der er i perioden 2018-2022 givet i alt 146 flexboligtilladelser.
  + Data bærer præg af, at de meddelte tilladelser ikke bortfalder, fordi boligen ikke tages i brug til helårsbeboelse, og tilladelserne kan derfor opleves som forholdsvis permanente.
  + Der ses eksempler, hvor ejendomme sælges, og tilladelsen følger med til den nye ejer.

Administrationen vurderer, at det er relevant at overveje, om der er behov for at skærpe administrationsgrundlag for et eller flere områder i kommunen.

Administrationen vurderer endvidere, at det er er relevant at overveje, om flexboliggtilladelser skal følge ejeren, og dermed bortfalde ved salg. Dette vil begrænse, at der spekuleres i køb og salg af ejendomme uden bopælspligt i Kommunen, samt give øget kontrol med flexboliger, fx 10 år, frem i tiden.

Ovenstående vil være i overensstemmelse med gældende regler( jf. lov nr. 342 om boligforhold af 22. marts 2022 og tilhørende bemærkninger jf. lovforslag til lov om ændring af lov om planlægning, og lov om midlertidig regulering af boligforholdene 11. november 2015).

Det vil således være lovligt, hvis kommunen vælger at gå tilbage til udgangspunktet før udvidelsen af flexboligordningen, og indskrænker flexboligtilladelser til at følge ejeren frem for ejendommen.

Kalundborg Kommune modtager flere henvendelser vedr. helårshuse i sommerhusområder. I princippet kan man godt give en flexboligtilladelse til et helårshus i et sommerhusområde, men i sommerhusområder vil man få tilladelse til at anvende en helårsbolig som sommerbolig og flexboligtilladelsen giver ikke mulighed for, at man kan tage boligen i brug som helårsbolig, hvis den ikke har været anvendt som sådan i tre år. Administrationen vil opdatere hjemmesiden på dette område.

Kalundborg Kommune modtager mange ansøgninger om forhåndstilkendegivelser. Ansøgningerne kommer typisk fra husejere, der har sat deres bolig til salg. Kommunen har generelt oplysningspligt og har tillige mulighed for at give en forhåndstilkendegivelse. Det er dog administrationens vurdering, at det til enhver tid gældende administrationsgrundlag er tilstrækkeligt.

Administrationen anbefaler, at udvalget tager orienteringen til efterretning og drøfter, om den giver anledning til at arbejde videre med ændringer i administrationsgrundlaget, som i givet fald skal besluttes i Kommunalbestyrelsen.

## Økonomiske konsekvenser

Ingen.